Sandpuden på fyrets nordside ud mod havet kan være ekstra skrøbelig for den store vægtforskydning, der sker, når fyret løftes op på de rulleskøjter, som det skal rulles på. Når fyret løftes, flyttes vægten fra det 1.000 tons tunge fyr ud på fyrets ydersider, og dermed sker der en belastning af undergrunden. Det kan i værste fald føre til et geoteknisk skred. - Det vil ikke være så godt, for så ryger fyret ned på stranden, siger Thomas Lomholt, projektleder i Hjørring Kommune. Han håber og tror på, at det lykkes at flytte Rubjerg Knude Fyr de planlagte 70 meter til dets nye placering. Sandbunden, og de jordlag som er under sandet, kan give uventede problemer i forbindelse med flytningen af fyret. - Geologien i området er meget varieret. Alle de geologiske lag står lodrette, så det vil sige, at terrænets bæreevne skifter, som vi bevæger os henad bakserenden. Man kan forestille sig, at hvis alt driller, så møder vi måske et dårligt bærende underlag, så sætter vi det ned og siger tak for i dag, siger Thomas Lomholt. Lige nu står Rubjerg Knude Fyr solidt på dets gamle fundament, og her er forberedelserne til den store flytning gået ind i den sidste og afgørende fase. BMS Krangården er rykket ind med alt deres udstyr og tunge maskiner. - Det er en af de store opgaver, siger John Christensen, som er projektleder på flytteopgaven for BMS Krangården. Han regner med, at BMS Krangården kører 500 tons udstyr op til Rubjerg Knude Fyr. Han har mange års erfaring med at flytte store ting, men én ting har han aldrig flyttet før. - Jeg har aldrig prøvet at flytte et fyr før, men ellers har jeg flyttet alt mellem himmel og jord, siger John Christensen. Sammen med murermester Kjeld Pedersen fra Lønstrup har han udtænkt flytningen af fyret. Ingeniørerne har lavet beregningerne, og nu skal det hele stå sin prøve. Som det første får fyret monteret otte tons tunge jernbjælker. De skal sættes både på siderne af fyret og igennem de to huller, der er savet i fyrets 90 centimeter tykke vægge. De første bjælker løftes på plads af den 90 tons tunge BMS-kran. Den ene bjælke skubbes gennem fyret og bliver sat ned over de dywidag-stænger - forankringer - som fyret skal løftes i. Også bjælke nummer to kommer hurtigt på plads på nordsiden af fyret. Alt går efter planen. Fyret er kommer et stort skridt tættere på flytning, som efter planen skal finde sted i uge 43.

Referat:
Der er risiko for, at Rubjerg Knude Fyr ender som murbrokker nede på stranden, når man i næste uge forsøger at flytte det 120 år gamle fyr længere ind på land. Sådan lyder det fra projektleder i Hjørring Kommune Thomas Lomholt.